《夏日柬章紫仪》
清代·王熙

思君好亭子，闭户即山林。绕屋清光迥，盈阶碧草深。

素琴宜静夜，凉月发高吟。此地疑无暑，微风起夕阴。

作者简介：（1628—1703）直隶宛平人，字子雍，一字胥庭，号慕斋。王崇简子。顺治四年进士。授检讨。精通满文。顺治末，擢至礼部侍郎兼翰林院掌院学士，加尚书衔，受世祖命撰遗诏。康熙初为左都御史，疏请严禁“指称藩下，依势横行”等事。吴三桂反时，熙为兵部尚书，请先杀三桂子应熊。寻奉命专管密本，汉臣与闻军机自熙始。官至保和殿大学士。卒谥文靖。有集。